pythainlp/thaigov-v2-corpus-22032023 huggingface dataset:
วันพุธที่ 5 ตุลาคม 2565
ครม.อนุมัติหลักการร่างกฎกระทรวงกำหนดฟาร์มสุกรเป็นมาตรฐานบังคับ เพื่อยกระดับมาตรฐานการผลิตสุกรตั้งแต่ระดับฟาร์ม สร้างความมั่นใจ ปลอดภัยต่อผู้บริโภค ลดปัญหาผลกระทบสิ่งแวดล้อม
ครม.อนุมัติหลักการร่างกฎกระทรวงกำหนดฟาร์มสุกรเป็นมาตรฐานบังคับ เพื่อยกระดับมาตรฐานการผลิตสุกรตั้งแต่ระดับฟาร์ม สร้างความมั่นใจ ปลอดภัยต่อผู้บริโภค ลดปัญหาผลกระทบสิ่งแวดล้อม เพิ่มศักยภาพในการผลิตและการค้าสุกรของไทย
วันที่ 5 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)อนุมัติหลักการร่างกฎกระทรวงกำหนดมาตรฐานสินค้าเกษตรสำหรับการปฏิบัติทางการเกษตรที่ดีสำหรับฟาร์มสุกรเป็นมาตรฐานบังคับ เพื่อยกระดับมาตรฐานการผลิตสุกรตั้งแต่ระดับฟาร์ม สร้างความมั่นใจถึงความปลอดภัยต่อผู้บริโภค สามารถป้องกันและควบคุมโรคระบาดที่สำคัญในสุกรได้อย่างมีประสิทธิภาพ ลดปัญหาผลกระทบต่อสิ่งแวดล้อม และเพิ่มศักยภาพในการผลิตและการค้าผลิตภัณฑ์สุกรของประเทศไทย
สำหรับสาระสำคัญของร่างกฎกระทรวงกำหนดมาตรฐานสินค้าเกษตรสำหรับการปฏิบัติทางการเกษตรที่ดีสำหรับฟาร์มสุกรเป็นมาตรฐานบังคับดังกล่าว มีสาระสำคัญดังนี้คือ กำหนดแนวทางปฏิบัติที่ดีสำหรับฟาร์มสุกรให้แก่ผู้ประกอบการที่เลี้ยงสุกรขุนตั้งแต่ 500 ตัวขึ้นไป และเลี้ยงสุกรแม่พันธุ์ ตั้งแต่ 95 ตัวขึ้นไป เช่น สถานที่ตั้งของฟาร์มต้องอยู่ในพื้นที่ที่มีเส้นทางคมนาคมที่สามารถขนส่งสุกร อาหารสัตว์ เวชภัณฑ์และอุปกรณ์ต่างๆได้สะดวก ไม่อยู่ในบริเวณที่เกิดน้ำท่วมขังได้ มีแหล่งน้ำที่สะอาดและใช้ได้เพียงพอ มีพื้นที่ขนาดเพียงพอและเหมาะสมไม่หนาแน่นจนก่อให้เกิดปัญหาสิ่งแวดล้อม สุขภาพ และสวัสดิภาพสัตว์ มีคู่มือการจัดการฟาร์มที่แสดงให้เห็นรายละเอียดการปฏิบัติงานที่สำคัญภายในฟาร์ม
ทั้งนี้ได้กำหนดวันใช้บังคับตามขนาดและประเภทของฟาร์มสุกรดังนี้ ฟาร์มที่เลี้ยงสุกรขุนตั้งแต่ 500-1,499 ตัว หรือ เลี้ยงสุกรแม่พันธุ์ตั้งแต่ 95-119 ตัว ซึ่งจัดเป็นฟาร์มขนาดกลาง ให้ใช้บังคับเมื่อพ้นกำหนด 180 วัน นับตั้งแต่วันที่ประกาศในราชกิจจานุเบกษา ส่วนฟาร์มที่เลี้ยงสุกรขุนตั้งแต่ 1,500 ขึ้นไป หรือเลี้ยงแม่พันธุ์สุกรตั้งแต่ 120 ตัวขึ้นไป จัดเป็นฟาร์มขนาดใหญ่ ให้ใช้บังคับเมื่อพ้นกำหนด 90 วัน นับแต่วันประกาศในราชกิจจานุเบกษา โดยกฎกระทรวงฉบับนี้ไม่ใช้บังคับสำหรับฟาร์มสุกรที่ได้รับการรับรองมาตรฐานการเลี้ยงระบบปศุสัตว์อินทรีย์และหมูหลุมที่รับรองโดยกรมปศุสัตว์
น.ส.ไตรศุลีกล่าวว่า การกำหนดให้มาตรฐานสินค้าเกษตรใดเป็นมาตรฐานบังคับจะส่งผลให้ผู้ที่จะผลิต ส่งออก หรือนำเข้าสินค้าเกษตรนั้นได้ ต้องเป็นผู้ที่ได้รับในอนุญาตเป็นผู้ผลิตผู้ส่งออก หรือผู้นำเข้าสินค้าเกษตรนั้นก่อน รวมทั้งต้องมีใบรับรองตามมาตรฐานบังคับจากผู้ประกอบการตรวจสอบมาตรฐาน โดยหากไม่ปฏิบัติตามจะต้องได้รับโทษตามที่กฎหมายกำหนด เช่น ปรับไม่เกิน 300,000 บาทในกรณีเป็นผู้ผลิต ผู้ส่งออก หรือผู้นำเข้าสินค้าเกษตรที่เป็นมาตรฐานบังคับโดยไม่มีใบอนุญาต หรือปรับไม่เกิน 500,000 บาทในกรณีที่ผู้ผลิต ผู้ส่งออก หรือผู้นำเข้าสินค้าเกษตรที่เป็นมาตรฐานบังคับไม่มีใบรับรองมาตรฐาน
ขณะที่กระทรวงเกษตรและสหกรณ์รายงานว่า ปัจจุบันมีผู้เลี้ยงสุกรมากกว่า 160,000 รายทั่วทุกภูมิภาคของไทย มีทั้งที่เลี้ยงไว้เพื่อการบริโภคและการพาณิชย์ ซึ่งผู้ประกอบการที่เลี้ยงสุกรในเชิงพาณิชย์ส่วนใหญ่มีความเข้าใจและมีความพร้อมในการดำเนินการตามมาตรฐาน สำนักงานมาตรฐานสินค้าเกษตรและอาหารแห่งชาติ(มกอช.)จึงได้จัดทำร่างมาตรฐานสินค้าเกษตร เรื่อง การปฏิบัติทางการเกษตรที่ดีสำหรับฟาร์มสุกรขึ้น และได้ดำเนินการรับฟังความคิดเห็นของผู้มีส่วนได้เสียก่อนออกกฎกระทรวงกำหนดมาตรฐานบังคับดังกล่าว
วันศุกร์ที่ 14 ตุลาคม 2565
รมต.อนุชา ร่วมรำลึกวีรชนจาก "เหตุการณ์ 14 ตุลา" ชี้เป็นเหตุการณ์สำคัญ สะท้อนความสามัคคีของประชาชนต่อบทบาทการเมืองไทย
รมต.อนุชา ร่วมรำลึกวีรชนจาก "เหตุการณ์ 14 ตุลา" ชี้เป็นเหตุการณ์สำคัญ สะท้อนความสามัคคีของประชาชนต่อบทบาทการเมืองไทย
วันนี้ (14 ตุลาคม 2565) ณ อนุสรณ์สถาน 14 ตุลา (แยกคอกวัว) ถ.ราชดำเนินกลาง กรุงเทพฯ นายอนุชา นาคาศัย รัฐมนตรีประจำสำนักนายกรัฐมนตรี ได้รับมอบหมายจาก พลเอก ประยุทธ์ จันทร์โอชา นายกรัฐมนตรี ให้เป็นประธานในพิธีวางพวงมาลาเพื่อรำลึกถึงวีรชน 14 ตุลา ประจำปี 2565 โดยมีผู้แทนจากองค์กรทางการเมือง อาทิ สภาผู้แทนราษฎร คณะกรรมการสิทธิมนุษยชนแห่งชาติ มหาวิทยาลัยธรรมศาสตร์ องค์กรภาคประชาชนและญาติผู้เสียชีวิตจากเหตุการณ์ 14 ตุลา เข้าร่วม
รัฐมนตรีประจำสำนักนายกรัฐมนตรี กล่าวว่า เหตุการณ์ 14 ตุลา เป็นเหตุการณ์สำคัญทางประวัติศาสตร์การเมืองไทย ที่สะท้อนถึงเจตนารมณ์ของประชาชนคนไทยที่รักและหวงแหนประชาธิปไตย ว่าเป็นสิ่งที่สำคัญอย่างยิ่งในการนำพาประเทศของเราให้พัฒนาเพื่อสันติสุข ซึ่งประชาธิปไตยเป็นอุดมการณ์อันสำคัญ เป็นระบอบการปกครองที่ประชาชนมีส่วนร่วมของประชาชน สิทธิ เสรีภาพ เสมอภาค และภราดรภาพ การครบรอบ 49 ปีเหตุการณ์ 14 ตุลา ถือเป็นโอกาสที่เราทั้งหลายจะได้ระลึกเหตุการณ์สำคัญดังกล่าว ว่าทำอย่างไรเราจะใช้สิทธิ เสรีภาพที่เป็นอยู่ขณะนี้ให้เกิดประโยชน์ต่อการพัฒนาประชาธิปไตยและประเทศชาติให้ยั่งยืน เพื่อร่วมขับเคลื่อนภารกิจสำคัญที่คนรุ่นเราหรือรุ่นต่อไปต้องช่วยกันผลักดัน ให้ประชาชนมีคุณภาพชีวิตที่ดี มีส่วนร่วม มีบทบาทในการร่วมคิดร่วมสร้าง ตัดสินใจกำหนดนโยบายเพื่อความเจริญก้าวหน้า และเพื่อประโยชน์สุขของสังคม
.
"ขอรำลึกถึงวีรกรรมในเหตุการณ์ 14 ตุลา 2516 และขอสืบสานเจตนาอันแน่วแน่ ในการส่งเสริมประชาธิปไตยอันแท้จริงไปสู่ประโยชน์สุขของประชาชนทุกคน" รัฐมนตรีประจำสำนักนายกรัฐมนตรี กล่าว
วันศุกร์ที่ 2 กันยายน 2565
“บสย. พร้อมค้ำ” ฟื้นฟู 2 จัดเต็ม 1.5 แสนลบ. ดีเดย์วันนี้ ชูดอกเบี้ยต่ำรวมค่าธรรมเนียมค้ำเพียง 3% 2 ปีแรก ขานรับ “คลัง” ขยายวงเงินอีก 50,000 ล้านบาท หนุน BCG Model
บสย. พร้อมค้ำ เริ่มวันนี้ 1 ก.ย. 65 สินเชื่อฟื้นฟู ระยะที่ 2 วงเงิน 150,000 ล้านบาท ขานรับ “คลัง” ขยายวงเงินเพิ่ม 50,000 ล้านบาท เติมสภาพคล่อง หนุน BCG Model  ดอกเบี้ยต่ำ ค่าธรรมเนียมค้ำประกันถูก 3%  2 ปี  พร้อมค้ำเต็มวงเงิน
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ตามที่กระทรวงการคลัง โดยสำนักงานเศรษฐกิจการคลัง ธนาคารแห่งประเทศไทย และ บสย. ได้ร่วมหารือเพื่อกำหนดหลักเกณฑ์และเงื่อนไขค้ำประกันสินเชื่อภายใต้พระราชกำหนดการให้ความช่วยเหลือและฟื้นฟูผู้ประกอบธุรกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2564 (พ.ร.ก.ฟื้นฟู) ที่ยังเหลือวงเงินอีกจำนวน 50,000 ล้านบาทนั้น ขณะนี้รัฐมนตรีว่าการกระทรวงการคลังให้ความเห็นชอบการขยายวงเงินค้ำประกันสินเชื่อภายใต้ พ.ร.ก.ฟื้นฟู ระยะที่ 2 อีกจำนวน 50,000 ล้านบาท รวมวงเงินจำนวน 150,000 ล้านบาท โดยให้ บสย.ค้ำประกันเต็มวงเงินสินเชื่อ และให้เริ่มใช้ตั้งแต่วันที่ 1 ก.ย.65 เป็นต้นไป
สินเชื่อเพื่อการปรับตัว ภายใต้ พ.ร.ก.ฟื้นฟูระยะที่ 2 ของธนาคารแห่งประเทศไทย และ โครงการค้ำประกันสินเชื่อฟื้นฟู ระยะ 2 วงเงิน 50,000 ล้านบาท โดย “บสย.พร้อมช่วย” เป็นมาตรการให้ความช่วยเหลือทางการเงินแก่ผู้ประกอบธุรกิจที่กำลังก้าวสู่การเปลี่ยนผ่านและการเปิดประเทศ สู่ BCG Model ด้วยอัตราดอกเบี้ยต่ำ ค่าธรรมเนียมค้ำประกันถูก เพียง 3% ใน 2 ปีแรก และยังค้ำประกันเต็มวงเงิน ซึ่งช่วยผู้ประกอบการได้รับประโยชน์มากถึง 3 ต่อ
ต่อที่ 1 อัตราดอกเบี้ยสินเชื่อ 2% ใน 2 ปีแรก (รัฐชดเชยดอกเบี้ย 6 เดือนแรก)
ต่อที่ 2 ค่าธรรมเนียมค้ำประกันสินเชื่อ 1% ใน 2 ปีแรก
ต่อที่ 3 บสย. พร้อมค้ำประกันสินเชื่อ แบบเต็มวงเงิน
ระยะเวลาโครงการ ตั้งแต่วันที่ 1 กันยายน 2565 – วันที่ 9 เมษายน 2566 (ตามกรอบระยะเวลาของธนาคารแห่งประเทศไทย)
สำหรับกลุ่มธุรกิจ เป้าหมาย ภายใต้ BCG Model ที่ได้รับการสนับสนุน ได้แก่
1.กลุ่มดิจิทัลเทคโนโลยี เพื่อเพิ่มประสิทธิภาพการบริหารจัดการธุรกิจ
2.กลุ่มที่กำลังปรับไปสู่กระบวนการผลิต และบริการแบบออโตเมชั่น
3.กลุ่มธุรกิจด้านสิ่งแวดล้อม ระบบประหยัดพลังงาน พลังงานทดแทน และพลังงานสะอาด
4.กลุ่มธุรกิจที่พัฒนาและออกแบบผลิตภัณฑ์ที่เป็นมิตรต่อสิ่งแวดล้อมในรูปแบบ Zero waste
5.กลุ่มธุรกิจนวัตกรรม ที่เสริมความสามารถในการแข่งขัน
นายสิทธิกร กล่าวว่า บสย. ได้สนับสนุนการค้ำประกันสินเชื่อผู้ประกอบการ SMEs ในโครงการสินเชื่อฟื้นฟู ระยะที่ 1 ของธนาคารแห่งประเทศไทย ในช่วงเดือนเมษายน - สิงหาคม 2564 วงเงิน 100,000 ล้านบาท และ ในเดือน กันยายน 2564 ได้ร่วมโครงการสินเชื่อฟื้นฟู ระยะที่ 2 วงเงิน 100,000 ล้านบาท ภายใต้เงื่อนไขการค้ำประกันสินเชื่อ เพื่อขยายวงเงินสินเชื่อแก่ลูกหนี้เดิมและใหม่ ซึ่งต่อมา บสย. ได้เพิ่มหลักเกณฑ์และเงื่อนไขค้ำประกันสินเชื่อ โดยเพิ่มอัตราค้ำประกันสินเชื่อรายตัวในกลุ่มลูกหนี้ รายย่อย ( Micro) ทุกรายและลูกหนี้ SME ในกลุ่มธุรกิจที่มีความเสี่ยง และลดภาระค่าธรรมเนียมค้ำประกัน 2 ปีแรก
ทั้งนี้หลังการขยายวงเงินค้ำประกันสินเชื่ออีก 50,000 ล้านบาท ทำให้ขณะนี้ บสย. มีวงเงินค้ำประกันสินเชื่อฟื้นฟู ระยะ 2 รวมทั้งสิ้น ณ วันที่ 1 กันยายน 2565 จำนวน 72,000 ล้านบาท (วงเงินคงเหลือฟฟื้นฟู 2 จำนวน 22,000 ล้านบาท และวงเงินขยายเพิ่ม 50,000 ล้านบาท)
วันอังคารที่ 4 ตุลาคม 2565
นายกฯ ตรวจติดตามการทำงานเครื่องสูบน้ำแรงดันสูงระยะไกล เร่งระบายน้ำบึงหนองโคตร จ.ขอนแก่น ลดผลกระทบพื้นที่เศรษฐกิจและพื้นที่ที่ได้รับผลกระทบ ขอประชาชนเชื่อมั่นการทำงาน
นายกฯ ตรวจติดตามการทำงานเครื่องสูบน้ำแรงดันสูงระยะไกล เร่งระบายน้ำบึงหนองโคตร จ.ขอนแก่น ลดผลกระทบพื้นที่เศรษฐกิจและพื้นที่ที่ได้รับผลกระทบ ขอประชาชนเชื่อมั่นการทำงาน ย้ำรัฐบาลพร้อมดูแลช่วยเหลือเยียวยาประชาชนทุกพื้นที่
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า วันนี้ (4 ตุลาคม 2565) เวลา 10.40 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นที่ตรวจติดตามสถานการณ์น้ำท่วมในพื้นที่จังหวัดขอนแก่น ตรวจเยี่ยมการปฏิบัติงานของเจ้าหน้าที่ เพื่อให้กำลังใจหน่วยงานที่ปฏิบัติงานในพื้นที่ พร้อมตรวจระบบการทำงานของเครื่องสูบน้ำแรงดันสูงระยะไกล 4 กิโลเมตร ณ บึงหนองโคตร ต.บ้านเป็ด อ.เมืองขอนแก่น จ.ขอนแก่น ซึ่งบึงหนองโคตรเป็นแก้มลิงขนาดใหญ่สำหรับการแก้ปัญหาน้ำท่วมและภัยแล้งในพื้นที่จังหวัดขอนแก่น มีพื้นที่ 700 ไร่ สามารถรองรับน้ำได้ 7 ล้านลูกบาศก์เมตร โดยขณะนี้บึงหนองโคตรเป็นแก้มลิงที่รองรับน้ำจากหลายพื้นที่ของจังหวัดขอนแก่นและเต็มศักยภาพแล้ว จึงต้องเร่งระบายน้ำให้ไหลไปลงแม่น้ำชีเพื่อเร่งสูบน้ำที่รอระบายออกจากเขตพื้นที่เศรษฐกิจเมือง และพื้นที่อื่น ๆ ที่ได้รับผลกระทบโดยเร็ว เพื่อบรรเทาความเดือดร้อนให้กับประชาชนในพื้นที่ หลังจากได้รับผลกระทบจากร่องมรสุมพาดผ่านในเดือนกรกฎาคมที่ผ่านมา และพายุโนรู ช่วง 28 กันยายน – 2 ตุลาคม 2565 ส่งผลให้เกิดน้ำท่วมขังในหลายพื้นที่ รวมทั้งในพื้นที่เศรษฐกิจซึ่งได้รับผลกระทบเช่นกัน ทั้งบ้านเรือนรอบบึงหนองโคตร บึงทุ่งสร้าง ลำห้วยพระคือ ในเขตเทศบาลนครขอนแก่น เทศบาลบ้านเป็ด เทศบาตำบลพระลับ เทศบาลตำบลเมืองเก่า และเทศบาลท่าพระ
ทั้งนี้ จังหวัดขอนแก่นได้มีมาตรการเตรียมรับมืออุทกภัย และเร่งระบายน้ำในเขตพื้นที่เศรษฐกิจ โดยจัดตั้งศูนย์บัญชาการเหตุการณ์ระดับจังหวัด ระดับอำเภอและองค์กรปกครองส่วนท้องถิ่น โดยศูนย์บัญชาการเหตุการณ์ระดับจังหวัดขอนแก่น เพื่ออำนวยการ สั่งการ และประสานการปฏิบัติ อำเภอและหน่วยงานที่เกี่ยวข้อง รวมทั้งเพิ่มประสิทธิภาพการระบายน้ำ โดยให้ทุกอำเภอและท้องถิ่นพื้นที่เสี่ยงภัยขุดลอกคูคลอง ดูดโคลนท่อระบายน้ำ กำจัดสิ่งกีดขวางทางน้ำ พร้อมกำหนดมาตรการพร่องน้ำและระบายน้ำในพื้นที่ตั้งแต่กรกฎาคม โดยติดตั้งเครื่องสูบน้ำ รวม 22 เครื่อง แบ่งเป็น เขตเศรษฐกิจ 15 เครื่อง เขตปลายน้ำ 7 เครื่อง และประตูระบายน้ำ D8 ซึ่งสามารถระบายน้ำวันละ 5 ล้าน ลบ.ม./วัน
นายกรัฐมนตรี ได้ตรวจติดตามสถานการณ์น้ำริมตลิ่งบริเวณบึงหนองโคตร พร้อมกล่าวแสดงความห่วงใยประชาชนที่พักอาศัยบริเวณโดยรอบดังกล่าว ย้ำว่ารัฐบาลทำงานอย่างเต็มที่ และพร้อมดูแลช่วยเหลือเยียวยาประชาชนในทุกพื้นที่ ขอประชาชนเชื่อมั่นในการทำงานของรัฐบาลและเจ้าหน้าที่ทุกฝ่ายที่เกี่ยวข้องในการแก้ไขปัญหาเพื่อบรรเทาความเดือดร้อนของประชาชนที่ได้รับผลกระทบจากสถานการณ์อุทกภัยที่เกิดขึ้น
..........................
วันพุธที่ 5 ตุลาคม 2565
ครม.ไฟเขียวยกเว้นค่าธรรมเนียมใบอนุญาตใช้เรือสำหรับเรือขับเคลื่อนด้วยพลังงานไฟฟ้าเป็นเวลา 5 ปี จากนั้นลดให้อีก 50% เป็นเวลา 10 ปี
ครม.ไฟเขียวยกเว้นค่าธรรมเนียมใบอนุญาตใช้เรือสำหรับเรือขับเคลื่อนด้วยพลังงานไฟฟ้าเป็นเวลา 5 ปี จากนั้นลดให้อีก 50% เป็นเวลา 10 ปี
วันที่ 5 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)อนุมัติหลักการร่างกฎกระทรวงกำหนดค่าธรรมเนียมใบอนุญาตใช้เรือ และยกเว้นค่าธรรมเนียมใบอนุญาตใช้เรือสำหรับเรือขับเคลื่อนด้วยพลังงานไฟฟ้า ทั้งนี้เพื่อสนับสนุนการใช้พลังงานไฟฟ้าในระบบการขนส่งทางเรือ ซึ่งจะนำไปสู่ระบบคมนาคมที่ยั่งยืนและสอดคล้องกับพัฒนาการเทคโนโลยีในปัจจุบัน ลดปัญหามลพิษทางอากาศ และป้องกันรักษาสิ่งแวดล้อมทางน้ำเพื่อสุขภาพที่ดีของประชาชน
สำหรับร่างกฎกระทรวงดังกล่าวมีสาระสำคัญคือ การกำหนดยกเว้นค่าธรรมเนียมใบอนุญาตใช้เรือ สำหรับขับเคลื่อนด้วยพลังงานไฟฟ้าเป็นเวลา 5 ปี นับแต่วันที่เจ้าของเรือแจ้งเปลี่ยนแปลงชนิดของเครื่องยนต์เรือหรือปรับปรุงเครื่องยนต์เรือ ซึ่งเมื่อครบ 5 ปีแล้ว ให้เรียกเก็บค่าธรรมเนียมใบอนุญาตใช้เรือในอัตราครึ่งหนึ่งตามที่กำหนดไว้ เป็นเวลา 10 ปี โดยกำหนดอัตราค่าธรรมเนียมสำหรับใบอนุญาตใช้เรือพลังงานไฟฟ้าไว้ เช่น ขนาดไม่เกิน 10 ตันกรอส ให้คิดปีละ 100 บาท เกิน 10ตันกรอสแต่ไม่เกิน 20 ตันกรอส คิดปีละ 150 บาท เกิน 5,000 ตันกรอสขึ้นไป คิดปีละ 1,600 บาท
ทั้งนี้กระทรวงคมนาคมได้ประมาณการสูญเสียรายได้จากเรือขับเคลื่อนด้วยพลังงานไฟฟ้าที่มีใบอนุญาตใช้เรือในปัจจุบันจำนวน 51 ลำ และเรือขับเคลื่อนด้วยพลังงานไฟฟ้าที่คาดการณ์ว่าจะมาขอใบอนุญาตใช้เรือเพิ่มเติมในภายหลังออกกฎกระทรวงโดยเฉลี่ยขนาดไม่เกิน 80 ตันกรอส จำนวน 1,800 ลำ รวมจำนวน 1,851 ลำ ประมาณการสูญเสียรายได้ต่อปีอยู่ที่ 614,740 บาท และประมาณการสูญเสียรายได้ 15 ปีอยู่ที่ 9,221,100 บาท สำหรับเรือที่ขับเคลื่อนด้วยพลังงานไฟฟ้าจะหมายถึง เรือที่ขับเคลื่อนตัวเรือให้เคลื่อนที่โดยใช้พลังงานจากแบตเตอรี่(Battery Electric Vessel)เท่านั้น
วันศุกร์ที่ 9 กันยายน 2565
ปลัด สธ. เปิดอาคาร 60 ปี อายุรกรรม รพ.มหาราชนครราชสีมา รองรับการดูแลประชาชนในพื้นที่และใกล้เคียง
ปลัดกระทรวงสาธารณสุข เปิดอาคาร 60 ปี อายุรกรรม โรงพยาบาลมหาราชนครราชสีมา รองรับผู้ป่วยในแผนกอายุรกรรมได้ 596 เตียง ดูแลประชาชนในพื้นที่และใกล้เคียงให้ได้รับการบริการที่มีคุณภาพ ลดความแออัด ลดระยะเวลารอคอย ลดการส่งต่อไปยังโรงพยาบาลใหญ่ในกรุงเทพมหานคร
วันนี้ (9 กันยายน 2565) ที่โรงพยาบาลมหาราชนครราชสีมา นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยคณะผู้บริหาร ร่วมเปิดอาคาร 60 ปี อายุรกรรม โรงพยาบาลมหาราชนครราชสีมา และกล่าวว่า โรงพยาบาลมหาราชนครราชสีมามีศักยภาพเทียบเท่ากับโรงพยาบาลของโรงเรียนแพทย์ มีบุคลากรเชี่ยวชาญทุกสาขา พร้อมเครื่องมือ อุปกรณ์ทางการแพทย์และเทคโนโลยีที่ทันสมัย ให้บริการทั้งการส่งเสริมสุขภาพการป้องกันและควบคุมโรค การรักษาพยาบาลและการฟื้นฟูสภาพ ตลอดจนการให้บริการสาธารณสุขขั้นพื้นฐานในพื้นที่รับผิดชอบ และยังร่วมผลิตและฝึกอบรมบุคลากรทางการแพทย์และสาธารณสุข นอกจากนี้ ยังเป็นศูนย์ดูแลรับส่งต่อผู้ป่วยในเขตสุขภาพที่ 9 ได้แก่ นครราชสีมา สุรินทร์ บุรีรัมย์ ชัยภูมิ และจังหวัดใกล้เคียง และเป็นศูนย์เชี่ยวชาญด้านอุบัติเหตุและฉุกเฉิน โรคหัวใจและหลอดเลือด มะเร็ง หลอดเลือดสมอง ทารกแรกเกิด ปลูกถ่ายอวัยวะ ทำให้มีผู้รับบริการจำนวนมาก จึงจำเป็นต้องมีการขยายพื้นที่เพื่อรองรับการดูแลประชาชนทั้งในพื้นที่และใกล้เคียง
โดยอาคาร 60 ปี อายุรกรรม เป็นอาคารพักฟื้นผู้ป่วย 8 ชั้น พื้นที่ใช้สอยประมาณ 22,766 ตารางเมตรรองรับได้ 596 เตียง ก่อสร้างแล้วเสร็จและเปิดใช้งานเมื่อเดือนสิงหาคม 2565 ภายในประกอบด้วย หอผู้ป่วยสังเกตอาการหอผู้ป่วยอายุรกรรมหญิง หอผู้ป่วยอายุรกรรมชาย หอผู้ป่วยหนักอายุรกรรม หอผู้ป่วยโรคหลอดเลือดสมองเฉียบพลัน หอผู้ป่วยหนักระบบทางเดินหายใจ หอผู้ป่วยโลหิตวิทยาและปลูกถ่ายไขกระดูก หอผู้ป่วยเคมีบำบัดและปลูกถ่ายอวัยวะ หอผู้ป่วยอุรเวชช์ หอผู้ป่วยพิเศษ งานเทคนิคการแพทย์และพยาธิวิทยาคลินิก งานเภสัชกรรม ห้องเอกซเรย์ และงานสนับสนุนต่างๆ ซึ่งจะช่วยเพิ่มศักยภาพและคุณภาพบริการของโรงพยาบาลให้ดียิ่งขึ้นโดยเฉพาะงานอายุรกรรมที่ให้บริการได้หลากหลายสาขามากขึ้น ช่วยให้ประชาชนได้รับความสะดวก ลดความแออัด ลดระยะเวลารอคอย และลดการส่งต่อไปยังโรงพยาบาลใหญ่ในกรุงเทพมหานคร
********************************** 9 กันยายน 2565
วันพฤหัสบดีที่ 1 กันยายน 2565
บสย. เตือนอย่าหลงเชื่อเพจเฟสบุ๊ค อ้างปล่อยกู้เงิน
บสย. เตือนผู้บริโภค อย่าหลงเชื่อ เพจเฟสบุ๊ค “สินเชื่อฉุกเฉิน”  ด้วยการแอบอ้างโดยนำโลโก้ บสย. แปะไว้ที่หน้าเพจ พร้อมประโยค สินเชื่อสวัสดีการ “สู้ภัยโควิด”
บรรษัทประกันสินเชื่ออุตสาหกรรมขนาดย่อม (บสย.) เตือนผู้บริโภค อย่าหลงเชื่อ เพจเฟสบุ๊ค “สินเชื่อฉุกเฉิน” ด้วยการแอบอ้างโดยนำโลโก้ บสย. แปะไว้ที่หน้าเพจ พร้อมประโยค สินเชื่อสวัสดีการ “สู้ภัยโควิด” บสย. ขอยืนยันว่า บสย. ไม่มีนโยบายการให้กู้ยืมเงิน หรือให้บริการค้ำประกันสินเชื่อผ่านช่องทางเฟสบุ๊คสินเชื่อฉุกเฉิน โดยขอให้ประชาชนและผู้บริโภคทั่วไปอย่ากดติดตาม และอย่ากดลิงค์จากเพจเฟสบุ๊คดังกล่าวอย่างเด็ดขาด
หากพบเจอการกระทำหรือข้อความดังกล่าวโปรดแจ้ง หรือสอบถามที่ บสย. Call Center 0 2890 9999
วันเสาร์ที่ 15 ตุลาคม 2565
รัฐมนตรีว่าการกระทรวงยุติธรรม ให้คุ้มครองสิทธิ-สยจ. ลงพื้นที่เยียวยาเหยื่อหนุ่มบาร์โฮสโหดลวงสาวทารุณ-ฆ่าในห้องพัก ก่อนหนีลงพัทลุง
รัฐมนตรีว่าการกระทรวงยุติธรรม ให้คุ้มครองสิทธิ-สยจ. ลงพื้นที่เยียวยาเหยื่อหนุ่มบาร์โฮสโหดลวงสาวทารุณ-ฆ่าในห้องพัก ก่อนหนีลงพัทลุง ชี้ต้องเร่งสร้างการรับรู้ กม.JSOC หลังใกล้บังคับใช้แล้ว เพื่อทำให้สังคมปลอดภัย
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณีมีเหตุการณ์ หนุ่มบาร์โฮสโหดลวงสาวฆ่าคาห้องพัก ก่อนหนีลงพัทลุงไปทำร้ายหญิงสาวอีกคนว่า เรื่องนี้ผู้ก่อเหตุมีพฤติกรรมที่โหดร้ายและก่อเหตุหลายครั้ง เป็นการกระทำในลักษณะหลอกลวงและทารุณผู้หญิงจนเสียชีวิต โดยล่าสุดตนได้ให้ทางกรมคุ้มครองสิทธิและเสรีภาพ ร่วมกับสำนักงานยุติธรรมจังหวัดลงพื้นที่พบกับญาติผู้เสียชีวิตรายแรก และผู้ที่ได้รับบาดเจ็บที่รักษาตัวอยู่ที่โรงพยาบาลพัทลุงแล้ว เพื่อช่วยเหลือและเยียวยาจิตใจ ตาม พ.ร.บ.ค่าตอบแทนแก่ผู้เสียหาย ค่าทดแทน และค่าใช้จ่ายแก่จำเลยในคดีอาญา
นายสมศักดิ์ กล่าวว่า เบื้องต้น กรณีผู้เสียชีวิต จะได้รับเงินเยียวยาไม่เกิน 110,000 บาท แบ่งเป็น ค่าเสียชีวิตไม่เกิน 50,000 บาท ค่าทำศพไม่เกิน 20,000 บาท และค่าขาดผู้อุปการะเลี้ยงดูไม่เกิน 40,000 บาท ส่วนกรณีผู้ได้รับบาดเจ็บ จะได้รับเงินเยียวยาตามความร้ายแรงและอาการบาดเจ็บที่เกิดขึ้นจริง แบ่งเป็น ค่ารักษาพยาบาลไม่เกิน 40,000 บาท ค่าฟื้นฟูสมรรถภาพร่างกายและจิตใจ ไม่เกิน 20,000 บาท ค่าขาดประโยชน์ทำมาหาได้ เมื่อต้องหยุดประกอบอาชีพไม่เกินระยะเวลา 1 ปี และค่าเสียหายอื่นอีก ไม่เกิน 50,000 บาท ซึ่งเมื่อรักษาเสร็จแล้วเราจะเร่งการจ่ายเงินเยียวยาให้เร็วที่สุด
"เรื่องความปลอดภัยในสังคมผมพยายามหาทางป้องกันมาตลอด โดยเฉพาะความปลอดภัยของเด็กและผู้หญิง ซึ่งเรามีกฎหมายสำคัญอย่าง ร่างพ.ร.บ.มาตรการป้องกันการกระทำความผิดซ้ำในความผิดเกี่ยวกับเพศหรือที่ใช้ความรุนแรง หรือ JSOC ที่ทำเสร็จแล้ว อยู่ระหว่างการประกาศบังคับใช้เป็นกฎหมาย ซึ่งผมจะทำทุกทางให้กฎหมาย JSOC เกิดความตื่นตัวในสังคมไทย ผมได้ทำกฎหมายนี้ เพราะความปลอดภัยต้องเกิดขึ้นในสังคม เราต้องมีมาตรการที่เข้มข้นในการช่วยสอดส่องดูแลกลุ่มบุคคลอันตราย และในวันที่ 19 ต.ค.นี้ จะมีการจัดนิทรรศการ ที่กระทรวงยุติธรรม เพื่อสร้างความตระหนักรู้เกี่ยวกับกฎหมายนี้อีกด้วย" นายสมศักดิ์ กล่าว
วันพฤหัสบดีที่ 27 ตุลาคม 2565
มท. สั่ง ผวจ. เป็นหัวเรือใหญ่ ระดมทีมทุก จว. Recheck ข้อมูลแก้ไขปัญหาความยากจนของ ปชช. ให้ครอบคลุม ครบถ้วน ต่อเนื่อง
.....
รัฐบาลโดย ก.มหาดไทยเร่งขับเคลื่อนงาน “แก้ไขปัญหาความยากจน” ของประเทศ ผ่านกลไกศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง (ศจพ.)
.
โดยนิยามของคำว่า “ความยากจน” นั้น คือ ทุกเรื่องความเดือดร้อนของ ปชช. ที่กำลังประสบอยู่และไม่สามารถแก้ไขได้ด้วยตนเอง
.
จากผลสำรวจการแก้ไขปัญหาความยากจนและพัฒนาคนทุกช่วงวัยในแพลตฟอร์ม ThaiQM ภาพรวมประเทศ (ข้อมูล ณ วันที่ 24 ต.ค. 65) พบว่า มีจำนวนครัวเรือนที่ประสบปัญหา 3,810,466 ครัวเรือน และได้รับการแก้ไขปัญหาแล้ว 1,908,619 ครัวเรือน (ร้อยละ 50.09) และเมื่อจำแนกตามจำนวนปัญหา มีจำนวน 12,143,656 เรื่อง แก้ไขแล้ว 5,159,142 เรื่อง (ร้อยละ 55.48)
.
ทั้งนี้ เพื่อให้การแก้ไขปัญหาความเดือดร้อนของ ปชช. เป็นไปอย่างครอบคลุม ครบถ้วน และต่อเนื่อง ก.มหาดไทย จึงให้หน่วยงานที่เกี่ยวข้องทุกจังหวัด ลงพื้นที่ดำเนินการสำรวจ Recheck ข้อมูลสภาพปัญหาตามแพลตฟอร์ม ThaiQM ทั้ง 35 ปัญหา โดยจำแนกออกมาให้ผู้ว่าราชการจังหวัดได้เห็นว่า ในพื้นที่จังหวัดมีปัญหาอะไรอยู่บ้าง เพื่อสามารถพิจารณาสั่งการหน่วยงานราชการตามอำนาจหน้าที่ที่เกี่ยวข้องกับสภาพปัญหาให้เป็นหัวเรือใหญ่ “พุ่งเป้าแก้ปัญหา” ได้ทันที
Cr. กระทรวงมหาดไทย
#ไทยคู่ฟ้า#สื่อสารรัฐบาลไทย
-------------------
วันอังคารที่ 13 กันยายน 2565
"อนุชา" เผย งวด 1 ตค. นี้ เพิ่มสลากดิจิทัลเป็น 12.8 ล้านฉบับ  ย้ำเพิ่มปริมาณสลากดิจิทัลแบบค่อยเป็นค่อยไป เพื่อรักษาสมดุลระหว่างสลากใบและระบบดิจิทัล
"อนุชา" เผย งวด 1 ตค. นี้ เพิ่มสลากดิจิทัลเป็น 12.8 ล้านฉบับ  ย้ำเพิ่มปริมาณสลากดิจิทัลแบบค่อยเป็นค่อยไป เพื่อรักษาสมดุลระหว่างสลากใบและระบบดิจิทัล พร้อมเพิ่มจุดจำหน่ายสลาก 80 เป็น 1,076 จุด ทั่วประเทศ
วันนี้ (วันที่ 13 กันยายน 2565) เวลา 16.30 น. ที่ห้องประชุม 301 ชั้น 3 ตึกบัญชาการ ทำเนียบรัฐบาล นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานคณะกรรมการแก้ไขปัญหาการจำหน่ายสลากเกินราคา พร้อมด้วย พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยถึงความคืบหน้าการแก้ไขปัญหาสลากเกินราคาว่าสำนักงานสลากฯ ได้ดำเนินมาตรการแก้ไขปัญหาสลากเกินราคาตามโร้ดแมปที่วางไว้อย่างต่อเนื่อง การจำหน่ายสลากดิจิทัล จากการจำหน่ายสลาก 6 งวดที่ผ่านมา ถือว่าประสบความสำเร็จอย่างมากในการแก้ไขปัญหาสลากเกินราคา ทำให้เห็นว่า สลากราคา 80 บาทมีอยู่จริง ประชาชนให้ความสนใจ เมื่อถูกรางวัลก็ขึ้นเงินรางวัล สะดวก ง่าย ไม่ยุ่งยาก สำหรับงวด 1 ตุลาคม 2565 จะเพิ่มสลากเข้าไปในระบบดิจิทัลเป็น 12,879,500 ฉบับ จำนวนตัวแทนจำหน่าย 25,759 ราย พร้อมกันนั้น ก็ได้เพิ่มจุดจำหน่ายสลาก 80 เป็น 1,076 จุด กระจายอยู่ทั่วประเทศและในระยะต่อไป จะมีการจำหน่ายที่จุดบริการน้ำมันทั่วประเทศด้วย
สำหรับการบังคับใช้กฎหมาย กับแพลตฟอร์มที่กระทำผิดกฎหมายในความผิดฐานเสนอขายหรือขายสลากกินแบ่งรัฐบาลเกินกว่าราคาที่กำหนดในสลากกินแบ่งรัฐบาลในระบบออนไลน์ทั่วประเทศ ขณะนี้มีทั้งหมด 17 แพลตฟอร์ม มีข้อกฎหมายที่เกี่ยวข้องในการดำเนินคดีแตกต่างกันไป ไม่ว่าจะเป็นความผิดตาม พรบ.สำนักงานสลากกินแบ่งรัฐบาล พ.ศ.2517 และที่แก้ไขเพิ่มเติม พรบ.ขายตรงและตลาดแบบตรง พ.ศ.2545 และที่แก้ไขเพิ่มเติม พรบ.คุ้มครองผู้บริโภค พรบ.คอมพิวเตอร์ พรบ.การพนัน และข้อหาฉ้อโกงประชาชน ซึ่งขณะนี้อยู่ระหว่างดำเนินการยื่นคำร้องต่อศาลเพื่อขอปิดเว็บไซต์ที่กระทำความผิด และต้องรอฟังคำสั่งศาล ในช่วงปลายเดือนนี้ต่อไป
รัฐมนตรีประจำสำนักนายกรัฐมนตรี กล่าวในตอนท้ายว่า รัฐบาลมีความมุ่งหมายและตั้งใจจริงที่จะแก้ไขปัญหาสลากเกินราคา อย่างไรก็ตาม ขอให้ผู้ซื้อรักษาสิทธิ์ของตนเองโดยการซื้อสลากตามราคา ในช่องทางที่สำนักงานฯ ดำเนินการให้ และช่วยกันปฏิเสธการซื้อสลากเกินราคา เพื่อให้การแก้ไขปัญหาเป็นไปอย่างยั่งยืน
.................................
วันเสาร์ที่ 24 กันยายน 2565
“ชัยวุฒิ” ลงพื้นที่ อ.เสนา อยุธยา ให้กำลังใจผู้ประสบอุทกภัย
“ชัยวุฒิ” ลงพื้นที่ อ.เสนา อยุธยา ให้กำลังใจผู้ประสบอุทกภัย
24ก.ย.2565นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมหรือดีอีเอสพร้อมหน่วยงานในกระทรวงลงพื้นที่อำเภอเสนาจังหวัดพระนครศรีอยุธยา ตรวจเยี่ยมให้กำลังใจชาวบ้านผู้ประสบอุทกภัย
นายชัยวุฒิกล่าวว่า วันนี้ตนมาในนามของรัฐมนตรีว่าการกระทรวงดีอีเอสมาเยี่ยมเยียนและให้กำลังใจประชาชนพร้อมกับมอบถุงยังชีพและติดตามในงานในสังกัดของกระทรวงที่ลงมาช่วยเหลือประชาชนสิ่งสำคัญคือถือโอกาสมาเยี่ยมเยียนชาวบ้านและมาฟังว่าเขาเดือดร้อนอย่างไรอยากให้รัฐบาลช่วยเหลืออย่างไรบ้างหากไม่ลงพื้นที่มาดูก็จะไม่รู้
ขณะเดียวกันนายชัยวุฒิยังระบุอีกว่าชาวบ้านเองก็ได้สะท้อนถึงความลำบากในการเดินทางเนื่องจากมีน้ำท่วมสูงโดยอยากจะให้มีการระบายน้ำออกไปในพื้นที่การเกษตรเพื่อลดระดับน้ำลงเนื่องจากบางพื้นที่น้ำท่วมถึงชั้น2ซึ่งเท่าที่ทราบเมื่อชาวนาเกี่ยวข้าวเสร็จภายในสิ้นเดือนนี้ก็จะมีการระบายน้ำออกไปยังทุ่งนาทำให้ระดับน้ำในพื้นที่นั้นลดลง
โดยหน้าที่หลักของกระทรวงดีอีเอสกรมอุตุนิยมวิทยามีการพยากรณ์อากาศและประสานข้อมูลเรื่องน้ำกับหน่วยงานที่เกี่ยวข้องทั้งกระทรวงมหาดไทยและกระทรวงต่างๆที่นำข้อมูลไปบูรณาการช่วยเหลือในเรื่องการบริหารจัดการน้ำซึ่งการพยากรณ์อากาศช่วงนี้อยู่ในฤดูฝนเพราะฉะนั้นอาจทำให้มีปริมาณน้ำเพิ่มขึ้นในบางพื้นที่โดยจากการที่ติดตามอยู่ในช่วง1-2สัปดาห์ข้างหน้าจะมีพายุเข้ามาอีก1ลูกซึ่งต้องติดตามดูว่าอิทธิพลของพายุลูกนี้จะทำให้ฝนตกหนักแค่ไหนในพื้นที่และจะดำเนินการแจ้งเตือนประชาชนต่อไปเนื่องจากตอนนี้น้ำเต็มทุกพื้นที่หมดแล้วค่ะฝนตกลงมาก็ยอมรับว่าเหนื่อยในการบริหารจัดการน้ำอย่างแน่นอน
******************
วันศุกร์ที่ 23 กันยายน 2565
รัฐบาล ชู Thailand Digital Valley ศูนย์กลางนวัตกรรมดิจิตอล EECd ศูนย์บ่มเพาะ Start up และเทคโนโลยี  เชื่อมั่นดึงดูดสตาร์ทอัพดิจิทัลชั้นนำ และนักลงทุนจากในประเทศและทั่วโลก
รัฐบาล ชู Thailand Digital Valley ศูนย์กลางนวัตกรรมดิจิตอล EECd ศูนย์บ่มเพาะ Start up และเทคโนโลยี  เชื่อมั่นดึงดูดสตาร์ทอัพดิจิทัลชั้นนำ และนักลงทุนจากในประเทศและทั่วโลก ขับเคลื่อนเศรษฐกิจไทยสู่ศูนย์กลางดิจิทัลของภูมิภาคอาเซียน
วันที่ 23 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ตามที่รัฐบาลพล.อ.ประยุทธ์ จันทร์โอชา ได้ส่งเสริมเศรษฐกิจดิจิทัล เพื่อสร้างทั้งมูลค่าและโอกาสให้กับประเทศไทย โดยหนึ่งในองค์กรที่ทำหน้าที่ขับเคลื่อนนโยบายด้านดิจิทัล คือ Depa Thailand หรือ สำนักงานส่งเสริมเศรษฐกิจดิจิทัล ได้นำโครงการหนึ่งที่สำคัญในเขตพัฒนาพิเศษภาคตะวันออก EEC คือ Thailand Digital Valley ไปจัดแสดงนวัตกรรมของสำนักงานส่งเสริมเศรษฐกิจดิจิทัล หรือ DEPA กระทรวงดิจิทัลเพื่อและสังคม ภายในงาน Building Construction Technology Expo ที่ศูนย์แสดงสินค้าและการประชุม อิมแพ็ค เมืองทองธานี ระหว่างวันที่ 21-23กันยายน 2565 ซึ่งได้รับความสนใจจากนักลงทุน ผู้ประกอบการธุรกิจสตาร์ทอัพ ชั้นนำเป็นจำนวนมาก
น.ส.ทิพานัน กล่าวว่า ตลอดระยะเวลาที่ผ่านมารัฐบาลไทยได้มีนโยบายชัดเจนเรื่อง Thailand Digital Valley ให้เป็น ศูนย์บ่มเพาะสตาร์ทอัพเพื่อสร้างนวัตกรรมใหม่ในประเทศ เพื่อดึงดูด Tech Startup และบริษัทชั้นนำจากทั่วโลก มาใช้สาธารณูปโภคร่วมกันในพื้นที่ EECd แห่งนี้เพื่อสร้างสภาพแวดล้อมที่เอื้อต่อการเจริญเติบโตของเศรษฐกิจดิจิทัล ซึ่งตั้งอยู่บริเวณ ศูนย์โทรคมนาคม อ.ศรีราชา จ.ชลบุรี ในขอบเขตเดียวกับ GISTDA ซึ่งเป็น Gateway internet ด้วยสาย Fiber Obtic ของ CAT จึงเป็นพื้นที่ที่ได้เปรียบ ในการพัฒนาสู่ศูนย์กลางของธุรกิจดิจิทัลในระดับภูมิภาค ซึ่งในปัจจุบันก็มีบริษัทขนาดใหญ่ที่มีชื่อเสียงมาเช่าพื้นที่เพื่อทำศูนย์วิจัยด้านดิจิทัลแล้ว
ทั้งนี้ โครงการ Thailand Digital Valley ตั้งอยู่บนพื้นที่ 30 ไร่ แบ่งเป็น 5 อาคาร ได้แก่ 1. อาคาร DEPA Digital One Stop Service ได้ดำเนินการสร้างเสร็จแล้ว มีพื้นที่ให้เช่า พร้อมกับมีพื้นที่ Co-Working space ให้ใช้งานได้ 2. อาคาร Digital Startup Knowledge Exchange Centre 3. อาคาร Digital Innovation Centre หรืออาคารนวัตกรรม IoT 2 4. อาคาร Digital Edutainment Complex อาคารนวัตกรรม IoT 3 5. อาคาร Digital Go Global Centre อาคารนวัตกรรม IoT 4
น.ส.ทิพานัน กล่าวต่อว่า โครงการดังกล่าวนอกจากจะมีการอำนวยความสะดวกด้านเครื่องมือ และห้อง Lab ในการทดลองต่างๆแล้ว สิ่งที่จะจูงใจนักลงทุน คือการสนับสนุนสิทธิประโยชน์ของบริษัทที่เข้ามาประกอบกิจการในพื้นที่ ได้แก่ลดภาษีเงินได้ของบริษัทที่อยู่ใน EECd ลดภาษีเงินได้บุคคลธรรมดาที่ทำงานภายในบริษัทต่ำกว่า 17% ได้รับSMART VISA หรือวีซ่าประเภทพิเศษ ที่กำหนดขึ้นมาเพื่อดึงดูดบุคลากร ทักษะสูงและนักลงทุนที่ประสงค์จะเข้ามาทำงานหรือลงทุนในอุตสาหกรรมเป้าหมายของประเทศ รวมทั้งมีการปรับเปลี่ยนกฏระเบียบต่างๆเพื่อให้สอดคล้องและสนับสนุนกับธุรกิจดิจิทัล
“โครงการมีกำหนดเสร็จสมบูรณ์ทั้งหมดภายในปี 2567 เชื่อว่าถ้าเสร็จสมบูรณ์แล้วจะสามารถดึงดูดบริษัทสตาร์ทอัพดิจิทัลชั้นนำ เอกชนต่างๆ และนักลงทุนชั้นนำระดับประเทศและทั่วโลกได้ เพื่อต่อยอดพัฒนาพื้นที่ EEC และขับเคลื่อนเศรษฐกิจไทย”น.ส.ทิพานัน กล่าว
วันจันทร์ที่ 3 ตุลาคม 2565
กรมการขนส่งทางบก ผ่อนคลายการดำเนินการขอต่ออายุใบอนุญาตขับรถและใบอนุญาตเป็นผู้ประจำรถ ให้ผู้ประสงค์ขอต่ออายุใบอนุญาตขับรถสามารถดำเนินการได้ทั้งจองคิว และ walk in
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ตามที่ศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) รายงานว่าปัจจุบันสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ได้คลี่คลายและมีแนวโน้มในทางที่ดีขึ้น จนสามารถผ่อนปรนบรรดามาตรการและข้อจำกัดต่าง ๆ ให้ประชาชนและผู้ประกอบการสามารถดำรงชีวิตและดำเนินกิจกรรมทางเศรษฐกิจและสังคมได้ใกล้เคียงกับสถานการณ์ปกติ นั้น เพื่อให้การบริหารจัดการการให้บริการด้านการต่ออายุใบอนุญาตขับรถและใบอนุญาตเป็นผู้ประจำรถเป็นไปอย่างมีประสิทธิภาพ ลดเวลารอคอยคิวให้บริการกับประชาชน กรมการขนส่งทางบก (ขบ.) จึงผ่อนคลายมาตรการให้ผู้ที่มีความประสงค์ต่ออายุใบอนุญาตขับรถและใบอนุญาตเป็นผู้ประจำรถที่ผ่านการอบรมภาคทฤษฎีออนไลน์ผ่านระบบ e-Learning ทางเว็บไซต์ www.dlt-elearning.com มาแล้ว สามารถนำบัตรประจำตัวประชาชน ใบอนุญาตขับรถฉบับเดิม ผลผ่านการอบรมออนไลน์ พร้อมใบรับรองแพทย์ เข้ารับบริการต่ออายุใบอนุญาตขับรถได้โดยไม่ต้อง จองคิวล่วงหน้าได้ทุกสำนักงานขนส่ง ทั้งสำนักงานขนส่งกรุงเทพมหานครพื้นที่ 1 - 5 และสำนักงานขนส่งทั่วประเทศ เริ่มตั้งแต่บัดนี้เป็นต้นไป นอกจากนี้การขอรับใบอนุญาตขับรถส่วนบุคคล (ชนิด 2 ปี เป็น 5 ปี) สิ้นอายุไม่เกิน 1 ปี การขอรับใบอนุญาตขับรถระหว่างประเทศ การขอรับใบแทนใบอนุญาตขับรถที่ชำรุด สูญหาย หรือขอแก้ไขรายการ การขอหนังสือรับรองใบอนุญาตขับรถเป็นภาษาไทยหรือภาษาอังกฤษ และการขอรับหรือขอต่อใบอนุญาตขับรถสาธารณะ สามารถเข้ารับบริการได้ทั้งจองคิวล่วงหน้า และ walk in ได้เช่นเดียวกัน โดยจะให้บริการผู้ที่จองคิวล่วงหน้าเป็นอันดับแรก ส่วนผู้ที่มิได้จองคิวมาจะเข้ารับบริการในลำดับถัดไป กรณีดำเนินการไม่แล้วเสร็จภายในวันนั้นเจ้าหน้าที่จะนัดคิวเพื่อดำเนินการต่อไป สำหรับชาวต่างชาติที่ประสงค์ต่อใบอนุญาตขับรถ เมื่อเจ้าหน้าที่ตรวจสอบเอกสารหลักฐานครบถ้วนแล้วจะออกใบนัดเพื่อดำเนินการในโอกาสต่อไป
อธิบดีกรมการขนส่งทางบก กล่าวเพิ่มเติมว่า อย่างไรก็ตาม ขบ. ยังคงดำเนินการตามมาตรการด้านสาธารณสุข (D-M-H-T-T-A) เพื่อควบคุมและป้องกันการแพร่กระจายของโรคติดเชื้อไวรัส COVID-19 อย่างเคร่งครัด ตั้งแต่การคัดกรองก่อนเข้าอาคาร เว้นระยะห่างตามมาตรการ Social Distancing พร้อมบริการจุดล้างมือด้วยแอลกอฮอล์ เจ้าหน้าที่ของ ขบ. ผู้ให้บริการทุกคนได้รับวัคซีนป้องกัน COVID-19 และสวมหน้ากากอนามัยตลอดเวลาให้บริการ รวมทั้งขอความร่วมมือประชาชนที่ติดต่อราชการ สวมหน้ากากอนามัยในการติดต่อราชการ และปฏิบัติตามคำแนะนำของเจ้าหน้าที่อย่างเคร่งครัด เพื่อลดความเสี่ยงในการติดต่อแพร่กระจายของโรค ทั้งนี้ ขอประชาสัมพันธ์แจ้งเตือนประชาชนอย่าหลงเชื่อกลุ่มมิจฉาชีพแอบอ้างรับต่ออายุใบขับขี่บนโลกออนไลน์ไม่ต้องอบรมหรือทดสอบ เพียงแค่จ่ายเงินก็รอรับใบขับขี่ที่บ้านได้เลย ซึ่งไม่เป็นความจริงอย่าหลงเชื่อโดยเด็ดขาด เพราะการทำใบขับขี่ต้องดำเนินการด้วยตนเองที่สำนักงานขนส่งเท่านั้น และ สามารถแจ้งเบาะแสมายัง ขบ. ได้โดยตรง หรือโทรสายด่วน 1584 ตลอด 24 ชั่วโมง
วันอังคารที่ 20 กันยายน 2565
นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นผู้แทนกระทรวงคมนาคม ร่วมวางพานพุ่มถวายสักการะพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว รัชกาลที่ 5
เนื่องในวันรัฐวิสาหกิจไทย ณ ลานพระบรมราชานุเสาวรีย์พระบาทสมเด็จพระจุลจอมเกล้าเจ้าอยู่หัว สำนักงานใหญ่ การประปานครหลวง กรุงเทพฯ
นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เป็นผู้แทนกระทรวงคมนาคม ร่วมวางพานพุ่มถวายสักการะพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว รัชกาลที่ 5 เนื่องในวันรัฐวิสาหกิจไทย ประจำปี 2565 โดยมีผู้แทนจากภาครัฐ ภาครัฐวิสาหกิจ และประชาชน เข้าร่วม เมื่อวันที่ 20 กันยายน 2565 ณ ลานพระบรมราชานุเสาวรีย์พระบาทสมเด็จพระจุลจอมเกล้าเจ้าอยู่หัว สำนักงานใหญ่ การประปานครหลวง กรุงเทพฯ
สมาพันธ์แรงงานรัฐวิสาหกิจสัมพันธ์ (สรส.) ได้ดำเนินโครงการ “การจัดงานวันรัฐวิสาหกิจไทย” มาอย่างต่อเนื่องตั้งแต่ปี พ.ศ. 2544 เป็นต้นมา ตามที่คณะรัฐมนตรีได้มีมติเมื่อวันที่ 28 สิงหาคม 2544 กำหนดให้วันที่ 20 กันยายน ของทุกปีเป็นวันรัฐวิสาหกิจไทย ซึ่งวันดังกล่าวตรงกับวันพระราชสมภพของพระบาทสมเด็จพระจุลจอมเกล้าเจ้าอยู่หัว รัชกาลที่ 5 ทั้งนี้ เพื่อน้อมรำลึกถึงพระมหากรุณาธิคุณ และร่วมถวายสดุดีให้กับพระองค์ท่านที่ทรงมีสายพระเนตรอันยาวไกลในการวางรากฐานทางเศรษฐกิจให้กับประเทศไทย โดยใช้งบประมาณและกลไกของรัฐในการจัดแจง แบ่งปัน กระจายความสุขความเจริญให้กับสังคมไทย โดยได้ทรงสถาปนารัฐวิสาหกิจที่เกี่ยวข้องกับสาธารณูปโภคและสาธารณูปการหลายแห่ง เพื่อมอบหมายภารกิจให้จัดทำบริการสาธารณะเพื่อประชาชน และมีความเกี่ยวพันกับชีวิตประจำวันและความเป็นอยู่ของประชาชนทั้งในอดีตและปัจจุบัน อาทิ กิจการรถไฟ ประปา ไปรษณีย์ โทรศัพท์ โรงพยาบาล สถานศึกษา เป็นต้น ซึ่งเหล่าพสกนิกรต่างน้อมถวายพระราชสมัญญานามพระองค์ท่านว่าเป็น “พระบิดาแห่งรัฐวิสาหกิจไทย”
วันพฤหัสบดีที่ 6 ตุลาคม 2565
MOU บูรณาการทางอิเล็กทรอนิกส์และข้อมูลดิจิทัล
MOU บูรณาการทางอิเล็กทรอนิกส์และข้อมูลดิจิทัล
เมื่อวันที่5ต.ค.65 -นางสาวกรรวีสิทธิชีวภาคผู้ตรวจราชการกระทรวงดิจิทัลเพื่อเศรษฐกิจและสังคมและหน่วยงานในสังกัดกระทรวงดิจิทัลฯเข้าร่วมพิธีลงนามบันทึกข้อตกลงความร่วมมือการบูรณาการบริการทางอิเล็กทรอนิกส์และข้อมูลดิจิทัลกับหน่วยงานในสังกัดกระทรวงการอุดมศึกษาวิทยาศาสตร์วิจัยและนวัตกรรมหน่วยงานในสังกัดกระทรวงพาณิชย์และหน่วยงานภายใต้การกำกับดูแลของนายกรัฐมนตรีซึ่งจัดโดยสำนักงานนวัตกรรมแห่งชาติ(องค์การมหาชน)เพื่อยกระดับผู้ประกอบการไทยให้ขับเคลื่อนธุรกิจด้วยนวัตกรรมและการนำข้อมูลBIG DATAไปใช้ประโยชน์เพื่อตอบโจทย์การพัฒนาเศรษฐกิจและสังคมของประเทศณรอยัลพารากอนฮอลล์สยามพารากอน
**************
วันจันทร์ที่ 5 กันยายน 2565
ไทยยังเนื้อหอม! 7 เดือนแรกปี 65 “นักลงทุนต่างชาติ” เข้ามาลงทุนประกอบธุรกิจแล้ว 7 หมื่นล้านบาท
.....
กระทรวงพาณิชย์เผยว่าตั้งแต่เดือน ม.ค. - ก.ค. 65 ประเทศไทยได้อนุญาตให้คนต่างชาติเข้ามาลงทุนประกอบธุรกิจในประเทศไทยแล้ว 323 ราย คิดเป็นเงินลงทุนรวม 73,635 ล้านบาท โดยเป็นนักลงทุนจากประเทศญี่ปุ่น สิงคโปร์ สหรัฐอเมริกา ฮ่องกง และจีน ตามลำดับ
.
จากการลงทุนดังกล่าว ทำให้เกิดการจ้างงานคนไทยกว่า 3,308 คน และเมื่อเปรียบเทียบกับปี 64 ในช่วงเวลาเดียวกันพบว่า ยอดการลงทุนจากนักลงทุนต่างชาติเพิ่มราว 28,925 ล้านบาท
.
ขณะที่การลงทุนของนักลงทุนต่างชาติในพื้นที่ EEC คิดเป็นร้อยละ 18 ของจำนวนนักลงทุนทั้งหมดใน 7 เดือนนี้ และมีเงินลงทุนกว่า 3 หมื่นล้านบาท ทั้งนี้ รัฐบาลได้เตรียมความพร้อมในด้านต่าง ๆ เพื่อรองรับการลงทุนของนักลงทุนต่างชาติที่จะเพิ่มขึ้นในอนาคต และเร่งการก่อสร้างระบบโครงสร้างพื้นฐานให้แล้วเสร็จตามแผน เพื่อก้าวไปสู่การเป็นศูนย์กลางการลงทุนของภูมิภาค
.
อ่านเพิ่มเติม คลิกhttps://www.thaigov.go.th/news/contents/details/58725
#ไทยคู่ฟ้า#ร่วมต้านโควิด19
-------------------
วันศุกร์ที่ 9 กันยายน 2565
รองโฆษกรัฐบาลเผย'พล.อ.ประวิตร' ชู'เนคไทผ้าไหมลายผ้าขาวม้า' ช่วยเพิ่มมูลค่า สร้างรายได้เกษตรกร ซอฟต์พาวเวอร์ของไทย
รองโฆษกรัฐบาลเผย'พล.อ.ประวิตร' ชู'เนคไทผ้าไหมลายผ้าขาวม้า' ช่วยเพิ่มมูลค่า สร้างรายได้เกษตรกร ซอฟต์พาวเวอร์ของไทย
วันที่ 9 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวว่า พล.อ.ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ให้ความสำคัญกับการส่งเสริมผ้าไหมไทย เพื่อสร้างรายได้ให้กับพี่น้องเกษตรกรผู้ปลูกหม่อนเลี้ยงไหม เกิดการหมุนเวียนเศรษฐกิจในชุมชน ต่อยอดสู่การค้าต่างประเทศ จึงร่วมเป็นพรีเซ็นเตอร์แบบไม่คิดค่าใช้จ่ายให้กับกรมหม่อนไหม กระทรวงเกษตรและสหกรณ์ เพื่อสนับสนุนการแปรรูปผ้าไหมไทย ซึ่งครั้งนี้ได้นำลายผ้าขาวม้ามาพัฒนาดัดแปลงเป็นลายเนคไท ที่ช่วยสร้างมูลค่าเพิ่ม รวมทั้งเป็น'ซอฟต์พาวเวอร์' ที่มีความงดงามเป็นเอกลักษณ์ จากเดิมที่ผ้าไหมไทยได้รับความนิยมจากทั่วโลกอยู่แล้ว จะยิ่งส่งเสริมให้เป็นที่รู้จักเพิ่มขึ้น และนำมาใส่ได้ทุกโอกาสมากขึ้น
น.ส.ทิพานัน กล่าวว่า พล.อ.ประวิตร ยังเชิญชวนให้รัฐมนตรีทุกคนได้ร่วมสนับสนุนด้วย เพื่อเป็นผู้นำในการส่งเสริมผลิตภัณฑ์จากเกษตรกร ช่วยยกระดับความเป็นอยู่ให้ดีขึ้น และนำไปสู่การพัฒนาคุณภาพชีวิต และสร้างรายได้ให้ชุมชนอย่างยั่งยืน
วันเสาร์ที่ 1 ตุลาคม 2565
“ชัยวุฒิ” ลงพื้นที่เกาะติดน้ำท่วมสิงห์บุรี ส่งต่อกำลังใจจากลุงตู่-ลุงป้อมถึงประชาชน
“ชัยวุฒิ” ลงพื้นที่เกาะติดน้ำท่วมสิงห์บุรี ส่งต่อกำลังใจจากลุงตู่-ลุงป้อมถึงประชาชน
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)กล่าวว่าเมื่อวันที่30ก.ย.65ได้นำคณะลงพื้นที่ติดตามสถานการณ์น้ำภาคกลางที่จ.สิงห์บุรีพร้อมประชุมติดตามสถานการณ์ร่วมกับผู้ว่าราชการจังหวัดเเละหน่วยงานที่เกี่ยวข้องในโอกาสนี้ได้นำความห่วงใยจากพลเอกประยุทธ์จันทร์โอชานายกรัฐมนตรีและพลเอกประวิตรวงษ์สุวรรณรองนายกรัฐมนตรี มาให้กำลังใจชาวสิงห์บุรีพร้อมทุกภาคส่วนที่ช่วยกันเกาะติดสถานการณ์น้ำท่วมและเร่งแก้ไขปัญหาความเดือดร้อนของประชาชน
ทั้งนี้สถานการณ์น้ำท่วมในปัจจุบันมีผลกระทบในหลายพื้นที่โดยวันนี้ได้ติดตามความพร้อมของจ.สิงห์บุรีในการรับมือสถานการณ์'พายุโนรู'รวมถึงสถานการณ์น้ำในลุ่มแม่น้ำเจ้าพระยาโดยมีการร่วมหารือกับทุกภาคส่วนที่เกี่ยวข้องเพื่อเร่งจัดการรับมือและแก้ไขปัญหาตั้งแต่การให้หน่วยงานและเจ้าหน้าที่ในพื้นที่รวมถึงชุดปฏิบัติการฝ่ายปกครองหน่วยแพทย์พยาบาลเข้าถึงประชาชนที่อยู่ในพื้นที่รับผลกระทบจากพายุและน้ำท่วมขัง
ส่วนกรณีมีที่พักอาศัยของครอบครัวประชาชนประสบเหตุจากน้ำท่วมหนักก็จะมีหน่วยงานเข้าดูแลและเร่งพาไปศูนย์พักพิงที่จัดเตรียมไว้โดยได้กำชับให้มีการจัดเตรียมน้ำอาหารยารักษาโรคและห้องน้ำเคลื่อนที่เพื่ออำนวยความสะดวกให้ประชาชน
“ขณะเดียวกันก็เร่งให้ติดตั้งเครื่องสูบน้ำเพื่อระบายน้ำออกจากพื้นที่ชุมชนหากพื้นที่ใดประสบเหตุน้ำท่วมหนักก็จะเร่งการเปิดทางระบายน้ำท่วมขังโดยทันทีและหลังจากสถานการณ์คลี่คลายแล้วทางรัฐบาลได้มีก็เตรียมมาตรการเยียวยาช่วยเหลือประชาชนให้เร็วที่สุด”นายชัยวุฒิกล่าว
****************
วันอาทิตย์ที่ 30 ตุลาคม 2565
​โฆษกรัฐบาลเผย นายกฯ เชื่อมั่นระบบสาธารณสุขไทย หลังประเทศไทยได้เป็นประเทศแรกที่ได้เข้ารับการประเมินศักยภาพระบบบริการสาธารณสุขสำหรับผู้ลี้ภัย ผู้ย้ายถิ่นฐานและแรงงานต่างด้าว จาก WHO
เนื่องจากมีระบบการดูแลอย่างดีช่วงที่โควิด-19 ระบาด
วันนี้ (30 ตุลาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบกรณี ไทยเข้ารับการประเมินศักยภาพระบบบริการสาธารณสุขสำหรับผู้ลี้ภัย ผู้ย้ายถิ่นฐาน และแรงงานต่างด้าว โดยผู้เชี่ยวชาญองค์การอนามัยโลก
ทั้งนี้ กระทรวงสาธารณสุขได้รายงานว่า ไทยเป็นประเทศแรกที่ได้เข้ารับการประเมินศักยภาพระบบบริการสาธารณสุขสำหรับผู้ลี้ภัย ผู้ย้ายถิ่นฐาน และแรงงานต่างด้าว เนื่องจากมีระบบการดูแลอย่างดี และมีประสิทธิภาพในช่วงที่มีการระบาดของโรคโควิด-19 โดยได้มีการลงพื้นที่ในจังหวัดกลุ่มเป้าหมาย ซึ่งมีผู้แทนองค์การอนามัยโลกประจำประเทศไทย คณะผู้เชี่ยวชาญของไทยและองค์กรระหว่างประเทศ ผู้บริหารกระทรวงสาธารณสุข และผู้แทนหน่วยงานที่เกี่ยวข้อง เข้าร่วม
องค์การอนามัยโลกดำเนินการโครงการ “Joint Assessment Mission to Assess Health System Capacity and Essential Public Health Functions to Address the Health Needs of Refugees and Migrants in Thailand” โดยส่งคณะผู้เชี่ยวชาญขององค์กรระหว่างประเทศมาปฏิบัติภารกิจประเมินประเทศไทยด้านการดำเนินการเกี่ยวกับระบบสุขภาพ หน้าที่ ศักยภาพ และกระบวนการด้านสาธารณสุขที่จำเป็น ความพร้อมของสถานบริการสุขภาพที่ให้บริการแก่ผู้ลี้ภัยและผู้ย้ายถิ่นฐาน รวมถึงชุมชนที่รับกลุ่มบุคคลดังกล่าว โดยคณะผู้เชี่ยวชาญขององค์กรระหว่างประเทศร่วมกับคณะผู้เชี่ยวชาญไทย จำนวน 7 คน และผู้สังเกตการณ์ 3 คน รวมทั้งสิ้น 10 คน ได้ลงพื้นที่จังหวัดเป้าหมาย ได้แก่ กรุงเทพมหานคร สมุทรสาคร และตาก เมื่อช่วงวันที่ 17-21 ตุลาคม 2565 ที่ผ่านมา
“นายกรัฐมนตรีให้ความสำคัญกับการดูแลบริหารจัดการด้านการสาธารณสุขอย่างมีประสิทธิภาพ ซึ่งที่ผ่านมาในช่วงการระบาดของโควิด-19 ประเทศไทยได้รับการชื่นชมจากนานาชาติว่า สามารถบริหารจัดการด้านการสาธารณสุขอย่างมีประสิทธิภาพ ให้การดูแลสุขภาพคนไทยเป็นอย่างดี รวมทั้งให้ความสำคัญกับการดูแลสุขภาพของคนต่างด้าว แรงงานต่างด้าว ผู้ลี้ภัยและผู้ย้ายถิ่นฐานที่อยู่ในแผ่นดินไทย ให้สามารถเข้าถึงบริการรักษา และได้รับวัคซีนอย่างเท่าเทียม ตามนโยบายของรัฐบาลที่ให้ทุกคนที่อาศัยในแผ่นดินไทยได้รับการดูแลรักษาที่ดีและเท่าเทียม โดยเฉพาะในช่วงที่มีโรคระบาด เพราะแรงงานต่างด้าวถือเป็นฟันเฟืองสำคัญในการพัฒนาเศรษฐกิจไทย ทั้งนี้ นายกรัฐมนตรีเชื่อมั่นในมาตรฐานสาธารณสุขของไทย ที่มีศักยภาพ น่าเชื่อถือ และมีโอกาสในการต่อยอดพัฒนาอย่างโดดเด่นในเวทีภูมิภาค และเป็นที่ยอมรับของความเป็นเลิศด้านสาธารณสุขจากทั่วโลก” นายอนุชา ฯ กล่าว
วันอาทิตย์ที่ 9 ตุลาคม 2565
สายด่วนศูนย์ดำรงธรรม 1567 บริการฟรี 24 ชั่วโมง อยู่เคียงข้างพี่น้องประชาชน แจ้งเบาะแสการแก้ไขปัญหายาเสพติด
สายด่วนศูนย์ดำรงธรรม 1567 บริการฟรี 24 ชั่วโมง อยู่เคียงข้างพี่น้องประชาชน แจ้งเบาะแสการแก้ไขปัญหายาเสพติด
วันที่ 9 ตุลาคม 2565 นายสำรวย เกษกุล รองผู้ว่าราชการจังหวัดศรีสะเกษ รักษาราชการแทน ผู้ว่าราชการจังหวัดศรีสะเกษ เปิดเผยว่า ได้มอบหมายให้ศูนย์ดำรงธรรมจังหวัดศรีสะเกษ ดำเนินการตรวจสอบข้อเท็จจริงกรณีได้รับแจ้งเบาะเเสบุคคลเสพยาเสพติดเเละมีพฤติกรรมคลุ้มคลั่ง ซึ่งได้ประสานให้ นายอำเภอเมืองศรีสะเกษ ร่วมกับหน่วยงานที่เกี่ยวข้องในพื้นที่เข้าจับกุมและได้นำตัวผู้กระทำความผิดไปดำเนินคดีตามกฎหมายเเล้ว
นายสำรวย เกษกุล รองผู้ว่าราชการจังหวัดศรีสะเกษ รักษาราชการแทน ผู้ว่าราชการจังหวัดศรีสะเกษ กล่าวว่า ภายหลังจากที่ได้รับข้อสั่งการให้เพิ่มความเข้มข้นในมาตรการป้องกันเเละแก้ไขปัญหายาเสพติดจึงได้สั่งการหน่วยงานที่เกี่ยวข้องในพื้นที่ให้ความสำคัญ และทบทวนเเผนรวมถึงมาตรการต่างๆ ในพื้นที่ด้วย นอกจากนี้ ได้กำชับให้ศูนย์ดำรงธรรมจังหวัดศรีสะเกษมีการปฏิบัติงานเพื่อบริการประชาชน ณ ศูนย์ดำรงธรรมจังหวัดศรีสะเกษ ผ่านสายด่วน 1567 และโทรศัพท์ 045-614545 รวมถึงศูนย์ดำรงธรรมทุกอำเภอและทุกช่องทางตามที่กระทรวงมหาดไทยกำหนด พร้อมจัดเจ้าหน้าที่อยู่ปฏิบัติหน้าที่บริการประชาชนตลอด 24 ชั่วโมง เพื่อตอบสนองความต้องการของประชาชน อำนวยความสะดวกให้บริการแก่ประชาชนในพื้นที่ ตามที่มีการร้องขอความช่วยเหลือกรณีเร่งด่วนเพื่อการบำบัดทุกข์ บำรุงสุข เป็นไปได้อย่างมีประสิทธิภาพ
นายสำรวย เกษกุล กล่าวเพิ่มเติมว่า เมื่อวันที่ 7 ต.ค. 65 ศูนย์ดำรงธรรมจังหวัดศรีสะเกษได้รับการเเจ้งเบาะเเสผ่าน สายด่วนศูนย์ดำรงธรรม 1567 ว่ามีบุคคลพฤติกรรมคลุ้มคลั่งจากการเสพยาเสพติด ในพื้นที่ตำบลซำ อำเภอเมืองศรีสะเกษ จึงได้แจ้งให้หน่วยงานที่เกี่ยวข้องเร่งดำเนินการตรวจสอบข้อเท็จจริง โดยนายคมป์ สังข์วงษ์ นายอำเภอเมืองศรีสะเกษ ได้มอบหมายให้นายสุรนนท์ นนทา ปลัดอำเภอ หัวหน้าฝ่ายความมั่นคง นายคมกริช มุกดาสนิท ปลัดอำเภองานป้องกัน พร้อมด้วย สมาชิก อส.ร้อย อส.อ.เมืองศรีสะเกษที่ 3 ร่วมตรวจสอบข้อเท็จจริงตามที่ได้รับเเจ้ง พบบุคคลมีพฤติกรรมคลุ้มคลั่งจากการเสพยาเสพติดจริง คือ นายปฏิพาน หรือ นายต่อ อายุ 26 ปี มีพฤติกรรมเสพยาเสพติด ข่มขู่คุกคาม และจะทำร้ายร่างกายคนในครอบครัว โดยนายต่อ ให้การสารภาพ ยอมรับว่าเสพยาเสพติด (ยาบ้า) จริง เจ้าหน้าที่ฝ่ายปกครองจึงได้จับกุมเเละควบคุมตัวไปดำเนินการตามกฎหมาย
"การปฏิบัติงานของเจ้าหน้าที่ศูนย์ดำรงธรรมศรีสะเกษ และหน่วยงานที่เกี่ยวข้อง ซึ่งเป็นตัวอย่างที่สำคัญให้พี่น้องประชาชนได้เห็นว่า สายด่วน 1567 สามารถเเก้ไขปัญหาได้จริง ทั้งนี้ ขอให้ทุกอำเภอ รวมถึงภาคีเครือข่าย เร่งสร้างการรับรู้ให้แก่พี่น้องประชาชน ในเรื่องช่องทางการเเจ้งเบาะเเส หรือการร้องเรียนที่สายด่วนศูนย์ดำรงธรรม 1567 โทรฟรี ตลอด 24 ชั่วโมง โดยให้มุ่งหวังจังหวัดศรีสะเกษเป็นสังคมที่ปลอดยาเสพติดได้อย่างเเท้จริง ด้วยการปลูกฝังจิตสำนึกให้แก่ลูกหลานไม่ให้ยุ่งเกี่ยวกับยาเสพติด พร้อมเปิดใจให้โอกาสผู้ป่วยยาเสพติดที่ได้รับการบำบัดรักษาฟื้นฟู ได้กลับเข้าเป็นส่วนหนึ่งของสังคมและมีส่วนช่วยเหลือสังคมให้ไปสู่เป้าหมายเพื่อการพัฒนาที่ยั่งยืนโดยไม่ทิ้งใครไว้ข้างหลัง" นายสำรวย เกษกุล กล่าวทิ้งท้าย
#ยาเสพติด #อย่าให้ยาเสพติดมีที่ยืนในสังคมไทย
#กระทรวงมหาดไทย
#130ปีกระทรวงมหาดไทย #130ปีกระทรวงมหาดไทย_บำบัดทุกข์บำรุงสุข
#SEPtoSDGs #SDGsforAll #ChangeforGood
วันพุธที่ 31 สิงหาคม 2565
“ทิพานัน”เผย “พล.อ.ประวิตร” ฟิต สั่งกลางที่ประชุมครม.ช่วยน้ำท่วม-เตรียมรับมือราคาพลังงานพุ่ง มอบคลังถกภาษี-ค่าการกลั่นน้ำมัน กำชับหน่วยงานราชการประหยัดพลังงานตั้งเป้าลดลง 20 %
“ทิพานัน”เผย “พล.อ.ประวิตร” ฟิต สั่งกลางที่ประชุมครม.ช่วยน้ำท่วม-เตรียมรับมือราคาพลังงานพุ่ง มอบคลังถกภาษี-ค่าการกลั่นน้ำมัน กำชับหน่วยงานราชการประหยัดพลังงานตั้งเป้าลดลง 20 % ให้มท.ลงพื้นที่ศึกษาความเป็นไปได้ใช้โซล่าเซลล์ประหยัดพลังงานในครัวเรือน
วันที่ 31 สิงหาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ในการประชุมคณะรัฐมนตรีเมื่อวันที่ 30 สิงหาคมที่ผ่านมา พล.อ.ประวิตร วงษ์สุวรรณ รองนายกรัฐมนตรี ได้ติดตามความพร้อมในการรับมือสถานการณ์น้ำ โดยได้สั่งการให้ทุกภาคส่วนเร่งดำเนินการให้ความช่วยเหลือ และบรรเทาความเดือดร้อนของพี่น้องประชาชนในพื้นที่เสี่ยงที่จะเกิดอุทกภัย พร้อมกับให้เตรียมรับมือกับสถานการณ์ฝนตกหนักที่จะมีเพิ่มมากขึ้น
ส่วนการคาดการณ์แนวโน้มราคาพลังงานที่จะปรับตัวสูงขึ้นในช่วงฤดูหนาวนั้น พล.อ.ประวิตร ได้กำชับให้หน่วยงานที่เกี่ยวข้องเตรียมมาตรการรองรับสถานการณ์ไว้ โดยมอบหมายให้กระทรวงการคลังพิจารณาเรื่องอัตราภาษีน้ำมัน และค่าการกลั่น ทั้งนี้ในส่วนของหน่วยงานภาครัฐเองนั้น ต้องติดตามมาตรการประหยัดพลังงานโดยมีเป้าหมายในการประหยัดพลังงาน ลดลงให้ได้ 20% ทุกส่วนราชการ พร้อมกับให้ศึกษาเกี่ยวกับการติดตั้งโซล่าเซลล์แสงอาทิตย์บนหลังคาอาคาร หรือ solar roof-top เพื่อประหยัดพลังงานในครัวเรือนว่า มีความเป็นไปได้มากน้อยแค่ไหน ที่จะขยายในวงกว้างมากขึ้น หรือมีข้อจำกัดในด้านใด โดยมอบหมายให้กระทรวงมหาดไทยลงพื้นที่ศึกษาความเป็นไปได้ เพื่อช่วยเหลือพี่น้องประชาชนจากภาระค่าครองชีพ น.ส.ทิพานัน กล่าว
............................
วันจันทร์ที่ 17 ตุลาคม 2565
เตือน! พายุเซินกา ขึ้นฝั่งเวียดนามแล้ว กระทบไทยฝนตกหนักเพิ่ม เฝ้าระวังฝนตกสะสม
.....
กรมอุตุนิยมวิทยา เผยเส้นทางพายุโซนร้อน “เซินกา” (SONCA) ขึ้นฝั่งเวียดนามแล้ว มีแนวโน้มอ่อนกำลังลงรวดเร็วเป็นพายุดีเปรสชันและหย่อมความกดอากาศต่ำกำลังแรง ทำให้ภาคตะวันออกเฉียงเหนือ ภาคตะวันออก ภาคกลางรวมทั้งกรุงเทพมหานครและปริมณฑล มีฝนเพิ่มขึ้น โดยมีฝนตกหนักบางแห่งกับมีลมแรงในบริเวณจังหวัดสกลนคร นครพนม กาฬสินธุ์ มุกดาหาร มหาสารคาม ร้อยเอ็ด ยโสธร อำนาจเจริญ บุรีรัมย์ สุรินทร์ ศรีสะเกษ และอุบลราชธานี ประกอบกับร่องมรสุมพาดผ่านภาคใต้ตอนกลาง ทำให้ภาคใต้มีฝนตกต่อเนื่องและมีฝนตกหนักบางแห่งในระยะนี้
.
ขอให้ประชาชนบริเวณดังกล่าวระวังอันตรายจากลมแรง ฝนตกหนักและฝนที่ตกสะสมซึ่งอาจทำให้เกิดน้ำท่วมฉับพลันและน้ำป่าไหลหลากโดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มไว้ด้วย
#ไทยคู่ฟ้า#สื่อสารรัฐบาลไทย
-------------------
วันอังคารที่ 11 ตุลาคม 2565
นายกรัฐมนตรีและคณะ ร่วมพิธีพระราชทานเพลิงศพในพระบรมราชานุเคราะห์ ณ จังหวัดหนองบัวลำภู
นายกรัฐมนตรีและคณะ ร่วมพิธีพระราชทานเพลิงศพในพระบรมราชานุเคราะห์ ณ จังหวัดหนองบัวลำภู
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (11 ตุลาคม 2565) เวลา 15.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะรัฐมนตรี ประกอบด้วย นายจุรินทร์ ลักษณะวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายอิทธิพล คุณปลื้ม รัฐมนตรีว่าการกระทรวงวัฒนธรรม นางสาวตรีนุช เทียนทอง รัฐมนตรีว่าการกระทรวงศึกษาธิการ นายอนุชา นาคาศัย รัฐมนตรีประจำสำนักนายกรัฐมนตรี และพลเอก ชัยชาญ ช้างมงคล รัฐมนตรีช่วยว่าการกระทรวงกลาโหม ร่วมพิธีพระราชทานเพลิงศพในพระบรมราชานุเคราะห์ ณ จังหวัดหนองบัวลำภู
เมื่อนายกรัฐมนตรีและคณะเดินทางถึงวัดราษฎร์สามัคคี ตำบลอุทัยสวรรค์ อำเภอนากลาง จังหวัดหนองบัวลำภู นายสุวิทย์ จันทร์หวร รองผู้ว่าราชการจังหวัดหนองบัวลำภู รักษาราชการแทนผู้ว่าราชการจังหวัดหนองบัวลำภู อ่านหมายรับสั่งพิธีพระราชทานเพลิงและอ่านสำนึกในพระมหากรุณาธิคุณ ตามลำดับ
นายกรัฐมนตรีและผู้ร่วมพิธียืนสงบนิ่งเป็นเวลา 1 นาที จากนั้นนายกรัฐมนตรีทอดผ้าไตรพระราชทาน จำนวน 5 ไตร พระสงฆ์สมณศักดิ์ 5 รูป พิจารณาผ้าไตรบังสุกุล
นายกรัฐมนตรีเป็นประธานประกอบพิธีพระราชทานเพลิงศพ วางดอกไม้จันทน์พระราชทานของพระบาทสมเด็จพระเจ้าอยู่หัว จากนั้น นายกรัฐมนตรีวางดอกไม้จันทน์
พันโท สมชาย กาญจนมณี รองเลขาธิการสำนักพระราชวัง วางดอกไม้จันทน์ของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สมเด็จพระนางเจ้าฯ พระบรมราชินี และพระบรมวงศานุวงศ์ทุกพระองค์ พระพิธีธรรมสวดพระอภิธรรม
จากนั้น พระสงฆ์ ข้าราชการ แขกผู้มีเกียรติ ขึ้นวางดอกไม้จันทน์ ตามลำดับ เสร็จพิธีพระราชทานเพลิง
อนึ่ง นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ และนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ร่วมพิธีพระราชทานเพลิงศพ ณ วัดศรีอุทัย ตำบลอุทัยสวรรค์ อำเภอนากลาง จังหวัดหนองบัวลำภู และนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน และนายอนุชา นาคาศัย รัฐมนตรีประจำสำนักนายกรัฐมนตรี ร่วมพิธีพระราชทานเพลิงศพ ณ วัดเทพมงคลพิชัย ตำบลด่านช้าง อำเภอนากลาง จังหวัดหนองบัวลำภู
............................
วันพุธที่ 14 กันยายน 2565
รัฐมนตรีดีอีเอส ร่วมลงนามถวายความอาลัยควีนเอลิซาเบธที่ 2
รัฐมนตรีดีอีเอส ร่วมลงนามถวายความอาลัยควีนเอลิซาเบธที่ 2
เมื่อวันที่ 14 กันยายน 2565 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) ร่วมลงนามในสมุดถวายความอาลัยต่อการเสด็จสวรรคตของสมเด็จพระราชินีนาถเอลิซาเบธที่ 2 แห่งสหราชอาณาจักร โดยมี นายมาร์ก กุดดิง เอกอัครราชทูตสหราชอาณาจักรประจำประเทศไทย ให้การต้อนรับ ณ ที่ทำการสถานเอกอัครราชทูตสหราชอาณาจักรประจำประเทศไทย ถนนสาทรใต้ แขวงยานนาวา เขตสาทร กรุงเทพมหานคร
****************************
วันอังคารที่ 25 ตุลาคม 2565
นายกฯ เยี่ยมชมผลิตภัณฑ์ดอกแก้วกัลยา ดอกไม้พระราชทานสัญลักษณ์ของคนพิการ ชื่นชมศักยภาพผู้พิการ พร้อมส่งกำลังใจให้ผู้พิการทุกคน มีกำลังกาย กำลังใจที่เข้มแข็ง
นายกฯ เยี่ยมชมผลิตภัณฑ์ดอกแก้วกัลยา ดอกไม้พระราชทานสัญลักษณ์ของคนพิการ ชื่นชมศักยภาพผู้พิการ พร้อมส่งกำลังใจให้ผู้พิการทุกคน มีกำลังกาย กำลังใจที่เข้มแข็ง
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเผยว่า วันนี้ (25 ตุลาคม 2565) เวลา 08.45 น. ณ บริเวณโถงกลาง ตึกสันติไมตรี ทำเนียบรัฐบาล ก่อนการประชุมคณะรัฐมนตรี นางวิไลวรรณ ลายถมยา ประธานคณะกรรมการส่งเสริมอาชีพและพัฒนาคนพิการ และรองประธานคณะกรรมการกองทุนดอกแก้วกัลยา สมาคมสภาสังคมสงเคราะห์แห่งประเทศไทย ในพระบรมราชูปถัมภ์ พร้อมคณะ เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์การจัดงานวันคนพิการ ครั้งที่ 53 ประจำปี 2565 และจำหน่ายผลิตภัณฑ์ดอกแก้วกัลยา โดยมีนายดิสทัต โหตระกิตย์ เลขาธิการนายกรัฐมนตรีเข้าร่วมด้วย
โดยนางวิไลวรรณ ลายถมยา กล่าวถึงประวัติดอกแก้วกัลยา เป็นดอกไม้ประดิษฐ์ซึ่งประดิษฐ์โดยคนพิการของสำนักส่งเสริมอาชีพและพัฒนาคนพิการ สมาคมสภาสังคมสงเคราะห์แห่งประเทศไทย ในพระบรมราชูปถัมภ์ ได้รับพระราชทานพระอนุญาตให้ใช้เป็นดอกไม้สัญลักษณ์ของคนพิการทั่วประเทศ จากสมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ เพื่อเป็นอาชีพหาเลี้ยงตนเองและครอบครัว โดยรายได้จากการจำหน่ายดอกแก้วกัลยา จะนำไปสมทบทุนกองทุนดอกแก้วกัลยาฯ เพื่อสนับสนุนการพัฒนาด้านอาชีพของคนพิการทั่วประเทศ และทางสมาคมสภาสังคมสงเคราะห์แห่งประเทศไทย ในพระบรมราชูปถัมภ์ ได้กำหนดจัดงานวันคนพิการ ครั้งที่ 53 ประจำปี 2565 ในวันเสาร์ที่ 19 พฤศจิกายน 2565 ณ อาคารกีฬาเวสน์ 2 ศูนย์เยาวชนกรุงเทพมหานคร (ไทย-ญี่ปุ่น) เพื่อเฉลิมพระเกียรติพระบาทสมเด็จพระเจ้าอยู่หัว สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สมเด็จพระนางเจ้าฯ พระบรมราชินี ตลอดจนพระบรมวงศานุวงศ์ทุกพระองค์ และเปิดโอกาสให้คนพิการได้มีโอกาสพบปะ แลกเปลี่ยนความรู้ ประสบการณ์ ที่จะช่วยส่งเสริมการพัฒนาคนพิการในด้านต่าง ๆ รวมทั้งส่งเสริมการเข้าถึงสิทธิของคนพิการตามพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม (ฉบับที่ 2) พ.ศ. 2556 อีกด้วย
โอกาสนี้ นายกรัฐมนตรีได้ชมผลิตภัณฑ์ดอกแก้วกัลยา ซึ่งประดิษฐ์โดยคนพิการ พร้อมกล่าวชื่นชมและให้กำลังใจกับผู้พิการ ซึ่งผู้พิการทุกคนมีศักยภาพ มีความสามารถเท่าเทียมกัน โดยขอให้ทุกคนมีกำลังกาย กำลังใจที่เข้มแข็ง มีกำลังใจ และขอให้ยิ้มสู้ไปด้วยกัน.
วันอังคารที่ 27 กันยายน 2565
ศบค. ยกเลิกประกาศสถานการณ์ฉุกเฉิน พร้อมเห็นชอบแผนบริหารวัคซีนเดือน ต.ค.65
วันเสาร์ที่ 24 กันยายน  2565
ต่อจากนี้ไป ขอเชิญรับฟังไทยคู่ฟ้า
ศบค.ยกเลิกประกาศสถานการณ์ฉุกเฉินทั่วราชอาณาจักร รวมถึงข้อกำหนด ประกาศ และคำสั่ง
ที่ใช้อำนาจแห่งประกาศสถานการณ์ฉุกเฉินทั้งหมด เนื่องจากสถานการณ์ระบาดของโรคโควิด-19
มีแนวโน้มที่ดีขึ้น โดยให้มีผลในวันที่ 30 ก.ย.2565 เป็นต้นไป พร้อมทั้งเห็นชอบแผนบริหารจัดการวัคซีนโควิด-
19 เดือน ต.ค.2565 สำหรับประชาชนทุกคนในแผ่นดินไทย รวมเป็นวัคซีน 7 ล้านโดส
และแผนบริหารจัดการวัคซีนไฟเซอร์ฝาสีแดงเข้ม สำหรับเด็กอายุ 6 เดือน – 4 ปี
ผ่านสถานพยาบาลหรืออาจพิจารณาให้ในศูนย์เด็กเล็กภายใต้กำกับของแพทย์
หรือตามที่คณะกรรมการโรคติดต่อจังหวัดเห็นสมควร โดยแนะนำให้เด็กทุกคนเข้ารับวัคซีน ทั้งนี้
การรับวัคซีนเป็นไปตามความสมัครใจของเด็กและผู้ปกครอง ไม่เป็นเงื่อนไขในการไปโรงเรียน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี